Abana b'Impunzi z'Abanyekongo mu Rwanda Barasaba Amashuri
Ubundi abana nk'abo ngo biga mu mashuri ya leta abegereye
Abanyeshuri b’impunzi z'Abanyekongo barangije amashuri abanza barifuza gukomeza mu mashuri ya Leta. Nyuma y’aho abari mu nkambi zirimo ikiciro cya mbere cy’amashuri yisumbuye batsinze bakamburwa uburenganzira bwo gukomeza amashuri yisumbuye ya Leta, bakomeje gusaba HCR na Leta y’u Rwanda ko bahabwa uburenganzira bwo kwiga mu mashuri ya Leta nkuko bayatsindiye. N'ubwo abo banyeshuri bakomeje kugira icyo kifuzo ndetse bakaba baranakoze imyigaragambyo bamagana ko bamburwa uburenganzira bwabo, nta kizere cy’uko bashobora kwishyurirwa ikiciro cya mbere cy’amashuri ya Leta. Ibi bikaba bireba abana baba mu nkambi z’impunzi z’abanyekongo za GIHEMBE na KIZIBA. Abo bana basabwa gukomereza mu mashuri yabo yashyizweho na HCR. Hagati aho Leta y’u Rwanda ikaba itangaza ko nta ruhare ibifitemo ngo kuko HCR yemeye kubarihira bakomeza nk’abandi bana. Ibyo Leta y’u Rwanda ikaba yarabyemeye mu masezerano yagiranye na HCR ko abana b’impunzi bafite uburenganzira ku mashuri nk’abandi bana. Hagati aho impunzi z’abanyekongo ziri mu kigo cyagenewe gucyura impunzi z’abanyarwanda cya Nkamira, zikaba nazo zitakamba kuko abana batarabona uko batangira kwiga. Izo mpunzi ziherutse guhunga ari yinshi zikaba zitaroherejwe mu nkambi kuko izindi nkambi z’Abanyekongo zamaze kuzura. Ngo bikaba biteganijwe ko zimurirwa mu nkambi nshya igomba gushyirwaho. Icyo kigo cya Nkamira kikaba ubundi kidateguriwe gutuzwamo impunzi. Ubu impunzi zirimo zitegereje ko abana b’abanyeshuri babaruwe bashyirwa byibura mu bigo by’amashuri bya Leta byegereye ikigo cya Nkamira, mu gihe bagitegereje kwimurirwa mu nkambi nshya. Tubibutse ko ubusanzwe impunzi ziri mu nkambi zitarimo amashuri ziga mu mashuri ya Leta azegereye, urugero rukaba ari inkambi y’Abarundi ku Gikongoro. Abatsinze bakaba barihirwa na HCR bisanzwe. Mu nkambi zisanzwemo ikiciro cya mbere cy’amashuri yisumbuye iyo abana batsinze aya Leta nabo bakaba barihirwa na HCR nta kibazo. Cyakora abana baba muri izo nkambi bakomeje gusaba ko abatsindiye amashuri ya Leta bose barihirwa. Bikaba bibafasha kuko mu nkambi bakurikirana gahunda ya Kongo bityo gutsindira ikiciro cya kabiri cy’amashuri yisumbuye bikaba bibagora. Ikindi nuko iyop bavye mu nkambi bibafasha kuba mu mibereho myiza, bityo bigatuma bakurikirana neza amasomo yabo.